Papersnake/gushiwen huggingface dataset:
楚人隐形
邯郸淳（魏晋）

楚人贫居，读《淮南子》，得“螳螂伺蝉自障叶可以隐形”，遂于树下仰取叶——螳螂执叶伺蝉，以摘之。叶落树下，树下先有落叶，不能复分别。扫取数斗归，一一以叶自障，问其妻曰：“汝见我不？”妻始时恒答言“见”，经日，乃厌倦不堪，绐云“不见”。嘿然大喜，赍叶入市，对面取人物。吏遂缚诣县。
偈颂十六首
释如净（宋代）

山披锦云而烂成春意，水含碧月而淡存秋容。
恁麽也恁麽，说似曾不中。
黄头并碧眼，消息子难通。
独宿报恩寺次韵
李光（宋代）

竹枝桐叶满秋霜，愁倚栏干望草堂。过涧歇时芳草渡，绕池游处芰荷香。

应思佳客伤情远，欲诉衷情促拍忙。好是山亭宴僚友，夜深红烛映天长。
咏竹
刘孝先（南北朝）

竹生荒野外，梢云耸百寻。
无人赏高节，徒自抱贞心。
耻染湘妃泪，羞入上宫琴。
谁能制长笛，当为吐龙吟。
汉中行
吴泳（宋代）

汉中在昔称梁州，地腴壤活人烟稠。
稻畦连陂翠相属，花树绕屋香不收。
年年二月春风尾，户户浇花压醪子。
长裙阔袖低盖头，首饰金翘竞奢侈。
自从铁骑落武休，胜事扫迹随江流。
道傍人荒鸟灭没，独有梨花伴寒食。
君不见当年劫火然，携老扶幼奔南山。
又不见拗项桥边事，七八千兵同日死。
死则义魄犹有归，存则偷生漫如此。
三人共，一碗灯，
通夜纺绩衣鬅鬙。八口同，
半间屋，煮{左米右勾}椎冰常不足。
家粮一石五券钱，一半入口一半官。
男担军装出边边去，女荷畚锸填濠还。
梁山奕奕水汤汤，知他风几玉节郎。
昨日汉川过，香气夹道花成行。
还挝青鼍鼓，复拥白鹊旗，
帐犀殿后车鸱。营中闻之暖挟纩，
尽道节制吾父师。东军本皆孝顺儿，
好在良牧绥牧之。太清鱼不蕃，
太缓琴不理。师中有吉当自求，
度外无功更谁喜。秋风淅淅吹芙蓉，
山童唤我歌汉中。中欲歌兮何，
为语前途胡秘阁，莫使兵贫复如昨。
二十日赵园
韩淲（宋代）

绿树秋千红索，白云春静青山。人醉忽焉兀兀，鸟啼何以关关。
残书
江剡（清代）

宛委嫏嬛竟若何，一编零落自吟哦。卷中芸叶香销久，纸上神仙字失多。

尘箧丹黄先泽在，破窗镫火壮心磨。等闲邺架藏偏富，万轴如新手未摩。
程良器嘉量解元许为写照作诗求之
葛胜仲（宋代）

虎头千古丹青杰，谁言黠中有痴绝。手挥五弦真胜诣，颊染三毫更超越。

自言四体媸或妍，顾与妙处无相关。炯炯双瞳点圆碧，笔下顿觉神明还。

程郎言语妙天下，画复通灵能变化。扫除俗骨画如诗，摹写天机诗似画。

竹斋溪屿数相从，似蒙儃儃窥尘容。诋呵众史露拙迹，疑有心画藏胸中。

寒乡鼠目獐头子，葛帔练裙谢龟紫。幼舆政自丘壑人，试为写传岩石里。
仲春晚寻覆釜山
钱起（唐代）

蝴蝶弄和风，飞花不知晚。王孙寻芳草，步步忘路远。

况我爱青山，涉趣皆游践。萦回必中路，阴晦阳复显。

古岸生新泉，霞峰映雪巘.交枝花色异，奇石云根浅。

碧洞志忘归，紫芝行可搴。应嗤嵇叔夜，林卧方沉湎。
渔家傲·秋水无痕清见底
谢逸（宋代）

秋水无痕清见底。蓼花汀上西风起，一叶小舟烟雾里。兰棹舣，柳条带雨穿双鲤。
自叹直钩无处使。笛声吹彻云山翠，鲙落霜刀红缕细。新酒美，醉来独枕莎衣睡。
杂书五首
方回（元代）

饶君遒紧日千篇，未办骊珠出九渊。
欲诣彭城陈正字，须参南岳赵章泉。
沧州
李葆恂（清代）

度帆楼下晚风徐，倦客重来系缆初。古碣犹存资考据，故家无恙尚诗书。

州传善酿偏悭酒，我适临渊却羡鱼。剩有当年残破胆，河干废垒已成墟。
平湖十咏为过郎中太仆作 其一 武湖春色
李东阳（明代）

春来武湖绿，春去武湖深。清波带碧草，幽鸟啼芳林。

宁独知春来与春去，长在武湖湖上住。
暑中闲述
施渐（明代）

宿雨未为深，晴光已满林。
微风松际歇，凉霭竹间沉。
地僻容身散，交疏少物侵。
常嫌子桑户，今日废衣衿。
醉中刘道叔尹嗣复李子先垂和予乙巳岁开元寺
强至（宋代）

忆弄吟毫倚翠阴，也应新笋更成林。
感君潇洒赓诗句，不负凌虚一寸心。
碧玉歌
孙绰（魏晋）

碧玉小家女，
不敢攀贵德。
感郎千金意，
惭无倾城色。
陶山十咏和邓牧心·陶宴岭
林景熙（宋代）

右笑拂青问隐君，千岩秋色此平分。
当时宴坐无人识，唯有松风共白云。
喜迁莺·玉龙垂尾
王千秋（宋代）

玉龙垂尾。望阙角岹峣，如侵云里。明璧榱题，白银阶陛，平日世里无是。静久声鸣槛竹，夜半色侵窗纸。最奇处，尽巧妆枝上，低飞檐底。

当为。呼游骑。嗾犬擎苍，腰箭随邻里。藉草烹鲜，枯枝煎茗，点化玉花为水。未挹瑶台风露，且借琼林栖椅。眩银海，待斜披鹤氅，骑鲸寻李。
寄湘灵
白居易（唐代）

泪眼凌寒冻不流，每经高处即回头。

遥知别后西楼上，应凭栏干独自愁。
远招十五叠 其八
顾璘（明代）

歌八叠兮心欲绝，野哭江头泪双血。兰枯蕙死荐筵空，衰草酸风烛明灭。

空冥精爽独归来，凛冽平凝万山雪。冰餐水饮御清虚，回厌南中独炎热，魂兮归来皎而澈。
年老逢春十三首
邵雍（宋代）

年老逢春莫厌春，住家况复在天津。
既将水竹为生计，须与风花作主人。
故宅费功除瓦砾，新畦加意种兰薰。
未知去此闲田地，何地更能容此身。
三穷啚诗时九首为周侍御同年 其八
黄佐（明代）

北堂有慈竹，孙枝淩云起。孤儿复抱子，兰阶映瑶珥。

四世萃一门，九原闻亦喜。割鲜开锦席，犀钱一何绮。

沉忧天所释，树萱乃徒尔。
贺郑枢齐 其五
刘子寰（宋代）

紫闼黄枢功已著，苍生黔首望逾深。公施政术施仁术，公得人心得士心。
铜官富览亭
韩淲（宋代）

暮天不尽山明灭，文物从容两奇绝。射江返照鱼舸轻，隔岸人家炊烟发。

依依柳色草青青，一曲风前韵清越。醉归飞梦绕庭皋，乐处十年待君说。
靠袋睡赞
释绍昙（宋代）

弄尽千般死伎，布袋全身靠倚。
寻思总是虚花，不如打觉瞌睡。
题蒲涧帘泉宴坐图为朱君 其四
屈大均（明代）

羽化英雄事，吾生未寂寥。无花非药饵，有酒即松乔。

汝逐安期去，能将蒯彻招。朱明深洞口，末隔水帘遥。
啸台
李廌（宋代）

步兵游方外，弃礼真太简。
过差生杯酒，况复能白眼。
苏门鸾凤音，戏技犹赧赧。
当知愧孙登，不独嵇中散。
念奴娇·雪霁夜月中登楼望贺兰山作
朱栴（明代）

登楼眺远，见贺兰，万仞雪峰如画。瀑布风前千尺影，疑泻银河一派。独倚危栏，神游无际，天地犹嫌隘。琼台玉宇，跨鸾思返仙界。
我醉宿酒初醒，景融诗兴，笔扫千军快。下视红尘人海混，脱履不能长喟。对月清光，饮馀沆瀣，气逼人清煞。玉笙吹彻，此时情意谁解？
寒食客中
黄石翁（元代）

明朝便典黑貂裘，寒食宁无数日留？烟断昔曾悲介子，火衰今不祀商丘。

百年尽付风吹柳，一雨远随山入楼。安得五侯鲭到我，自脩茶事试香篝。

惨淡微茫断客魂，最难忘处最难言。南陵不可避风雨，麦饭如何托子孙。

往事沧江吹白鸟，谁家铁拨送金尊。欲寻隐者相倾倒，烟柳深深不见门。
代履道送王介山
方一夔（宋代）

寒厅零落分半毡，雪霜刻栗年复年。书生事业澹无味，赖有夫子坐我前。

世间好恶纷非是，蛮触相挺人不耻。嗟君嗜好与世殊，推波独障百川水。

君今何去昔何来，江南欲掉扁舟回。相思此去杳如梦，日斜独上高高台。

富贵来时未为暮，道旁愚妇从渠觑。我亦来乘下泽车，看君万里翱翔去。

云萍聚散渺莽中，讲席人惊冀北空。少陵时作湖山主，一面谁当孔道冲。

相看一醉无何有，笑指春江作春酒。丈夫何事儿女态，明日长亭一挥手。
吴将军辕门夜宴图
边贡（明代）

营门花发春酒香，浓点驼酥炙黄羊。美人娇歌健儿舞，蜡凤啼风月当午。

高帘飞幕丝吹腾，觞波栉栉梁云凝。主人醉眠客不醒，探兵枕戈戍烟静。
送庞元化参政分韵得突字
杨旦（明代）

天台古名郡，夙称豪杰窟。君负迈往气，沼视溟与渤。

释褐拜青琐，棱棱峭风骨。每怀先事忧，徙薪喻曲突。

谏垣让丰采，儒林挹芬馞。旬宣七闽政，牙绯九重谒。

一束旧时书，还携向东越。南风吹轻舟，孤帆江上发。

吾闽虽遐方，而俗匪狡讦。文公过化馀，大道昭日月。

君持平生往，百行无一蹶。翘首福星临，元勋视掀揭。
早发天台中岩寺度关岭次天姥岑
许浑（唐代）

来往天台天姥间，欲求真诀驻衰颜。星河半落岩前寺，

云雾初开岭上关。丹壑树多风浩浩，碧溪苔浅水潺潺。

可知刘阮逢人处，行尽深山又是山。
楼上
葛起耕（宋代）

楼上何人吹玉箫，数声和月伴春宵。
断肠唤起江南梦，愁绝寒梅酒半销。
次友仁泊舟虎丘独步
陈植（宋代）

西丘雨过落花村，决决溪塘水涨浑。楼阁日斜唯影立，辘轳泉涨尚声喧。

无言苍石空横道，傲世青山不出门。独往忽惊春已去，题诗犹记刻舟痕。
训蒙绝句 先天图二首 其一
朱熹（宋代）

不待安排自整齐，只缘太极本如斯。试将万事依图看，先后乘除可理推。
仪真呈邻居同官
刘宰（宋代）

南楼风物怯新晴，管领心知独有君。
从使市声鏖午枕，不妨清梦到行云。
次韵前南阳太守王传翁
赵鼎臣（宋代）

当年五马富才华，百斛珠玑在咄嗟。陌上行春迎晓日，楼头待月送馀霞。

屡闻田父歌遗爱，时有游人指渐嘉。笑杀即今痴太守，二毛憔悴眼昏花。
句
胡铨（宋代）

笑春烛底影，煎泪风前杯。
古诗答方立堂缘情感迫多哀怨之音
汪中（清代）

秋瓜被露井，引蔓终不实。同受天地生，安知我命劣。

惊风吹野草，寒皋清露结。飞蓬怀故根，山川渺难越。

一身苦不保，俯仰两自失。劳生理所安，感君心察识。

落日下平林，倦鸟投故枝。如何负同类，孤生多受欺。

黄鹄一失所，万里身安归。远道未云苦，卑栖常自危。

孤鸣时慕侣，中夜有馀哀。焉得君子心，忠信两不疑。

豫章初萌芽，苦蒙霜雪委。春风草木滋，精气悲已馁。

惜兹成物艰，反恨生材美。偃卷犹力争，委心固所耻。

日夕牛羊归，旁皇不能已。
即席赠士常
萧显（明代）

病后休闻久废诗，强开涓滴共相知。也堪筋力逢春健，不为盘餐竟日辞。

庭雀脱笼舒倦翼，辙鳞惊雨振枯鬐。相看各有飞扬意，醉解吴钩赠别离。
仙迹岩题诗二十三首·采芝术即事
佚名（宋代）

仙芝灵术总芳妍，野草闲花各变迁。
古栎复荣松化石，药苗蕃植可延年。
书韩隐人壁
赵湘（宋代）

雨黑径垂莎，全家在薜萝。
树高穿井出，门掩烧痕过。
写易澌生砚，悬壶月上柯。
近来山屐老，枯齿旅无多。
寒食 其二
吕本中（宋代）

淮南江北半胡兵，想见春风战血腥。无复良辰修祓禊，空将新火发兜零。
月台观月
陈文蔚（宋代）

秋来无日不登临，独喜今宵月满襟。
仰面青天思把酒，寄情古调欲携琴。
凉风舞袂身将举，白露沾衣夜向深。
要看一台清影满，尽教移转碧梧阴。
新秋
方蕖（明代）

衰柳欲依依，晴云敛翠微。数声惊雁过，一叶觉秋归。

愁入新纨扇，凉生旧葛衣。可怜娇燕子，不见拂帘飞。
再赠陈高眼二首
姚勉（宋代）

状元出应河连谶，人说先生相法真。
更有河连丞相出，不知高眼属何人。
秋旱祈雨
黄公度（宋代）

万顷膏腴欲圻龟，祷祠曾不补毫厘。
朝廷无事政刑简，天地何心岭海饥。
绝徼难逢霖雨手，隐忧先到老农眉。
谁能鞭策卧龙起，乞与滂沱一解颐。
西轩默怀敦复二首 其二
郭祥正（宋代）

山下无尘枕簟凉，绿池水满即潇湘。青蕉况有菖蒲伴，閒淡风标细细香。
古诗十九首 其二
释函是（明代）

西猋捲黄云，白昼扬氛埃。天地一为变，登高望边陲。

羌独无良人，胡为久徘徊。念彼邻家妇，掩涕向予哀。

红粉怜青春，征衣手自裁。裁就寄沙场，常忧游冶猜。

猜则从他猜，中情谁与回。不学白头媪，年年守空帏。
九里松路上
潘玙（宋代）

联骑松边路，天将晓色分。
涧鸣泉溅石，山暗树栖云。
诗梦迎风醒，钟声想寺闻。
只嫌搅清思，乌鹊噪纷纷。
木兰花慢·翠微亭上醉
王奕（元代）

翠微亭上醉，搔短发、舞缤纷。问六朝五姓，王姬帝胄，今有谁存。何似乌衣故垒，尚年年、生长儿孙。今古兴亡无据，好将往史俱焚。招魂。何处觅东山，筝泪落清樽。怅石城暗浪，秦淮旧月，东去西奔。休说清谈误国，有清谈，还有斯文。遥睇新亭一笑，漫漫天际江痕。
再宿武关
李涉（唐代）

远别秦城万里游，乱山高下出商州。
关门不锁寒溪水，一夜潺湲送客愁。
和马粹老四明杂诗聊记里俗耳十首
舒坦（宋代）

箔蚕迎豆热，江雪伴梅消。
抵虎螯经夏，跳沙蛤趁潮。
酒罂双印贵，药肆万金饶。
未觉西风远，三溪好采樵。
拟束皙补亡诗 其六 由仪
吴敦仁（清代）

先王有道，小大由之。淑人君子，不愆于仪。仪一于上，型叶于下。

不囿歌雍，文林翔雅。逮我芸生，凤冈鹿野。德之钦矣，化之湛矣。

思我王度，如玉如金。
闻杨炯幽兰之歌作
赵元淑（唐代）

昔闻兰叶据龙图，复道兰林引凤雏。鸿归燕去紫茎歇，露往霜来绿叶枯。
有怀不寐作三子诗三首 其三 郑子浚泉
陶益（明代）

谷口有佳人，才华席上珍。至理多妙悟，丽藻罕其伦。

昔年同笔砚，今日隔江津。念之不可即，梦寐徒相亲。
真宗奉圣祖玉清昭应宫十一首
真宗（宋代）

雕俎在御，飚驾闻声。
真游斯降，旨酒斯盈。
大乐云阕，大礼云成。
徹彼常荐，罄此明诚。
小重山（秋雨）
赵长卿（宋代）

一夜西风响翠条。碧纱窗外雨，长凉飙。朝来绿涨水平桥。添清景，疏韵入芭蕉。

坐久篆烟销。多情人去后，信音遥。即今消瘦沈郎腰。悲秋切，虚度可人宵。
十字水期韦潘侍御同年不至时韦寓居水次故郭汾宁宅
李商隐（唐代）

伊水溅溅相背流，朱栏画阁几人游。漆灯夜照真无数，

蜡炬晨炊竟未休。顾我有怀同大梦，期君不至更沈忧。

西园碧树今谁主，与近高窗卧听秋。
同孙推官迪李郎中钧督役河上叙怀三首 其二
刘挚（宋代）

平湖胜势抱南城，花气濛濛馥近坰。黄变柳条归老绿，红残桃叶换尖青。

春乘病后成多感，事向闲中见未形。日日携茶唤宾友，吴泉烹尽惠山瓶。
庐山有胜处曰卧龙南康朱使君始筑茅绘诸葛武侯像于其中以书属予赋诗寄题此篇
张栻（宋代）

庐山仙灵宅，佳处固非一。颇闻卧龙胜，幽深谅难匹。

悬瀑泻琮卧，石壁两崒嵂。草木被光辉，波澜动回没。

今年朱使君，下马恍若失。徘徊领妙趣，指点筑茅室。

为爱卧龙名，英姿慨超轶。于焉俨绘事，长风起萧瑟。

髣髴梁父吟，尚想翁抱膝。惨澹风云会，飘忽日月疾。

独存经世心，千载讵可汩。褰裳欲从之，云涛渺寒日。
湘君祠
陈羽（唐代）

二妃怨处云沈沈，二妃哭处湘水深。商人酒滴庙前草，萧索风生斑竹林。
八骏图
罗隐（唐代）

穆满当年物外程，电腰风脚一何轻。

如今纵有骅骝在，不得长鞭不肯行。
金陵杂兴二百首
苏泂（宋代）

琪树三朝种已成，绿阴回合啭宫莺。
伤心辇路生春草，不见素娥花底行。
游澄怀园呈姚息斋郑云门茅耕亭秦易堂戴石士五先生
永瑆（清代）

春水随风绿到门，熙朝宰辅旧名园。诸公退食惟文史，深屋端居简晤言。

花影犹能向晴昊，禽声已复劝清尊。请看百亩楼台地，薜荔烟痕上短垣。
中元日赠张尊师
令狐楚（唐代）

偶来人世值中元，不献玄都永日闲。

寂寂焚香在仙观，知师遥礼玉京山。
板桥
汪士铎（清代）

青淮交汇板桥头，风景高梁局未收。天半楼台开夕市，夜深箫未过中流。

繁华返复两黄鹄，人事漂零一白鸥。莫怪杜陵遥痛哭，千门萧瑟曲江秋。
道出淮泗舟中阅高常侍集有自淇涉黄河十二首因次其韵 其三
文徵明（明代）

徐淮多往躅，行行入周访。始瞻芒砀云，忽出清泗上。

千秋赏雄图，白发不相放。歌风与戏马，高台屹相向。
别后寄表弟李定
赵抃（宋代）

之官虽异数，行棹欲同仙。忽觉清风远，因惊俗累牵。

子留书得后，我愧约乖前。境上依依过，江南水拍天。
丙寅十四首效韦苏州 其五
黄庭坚（宋代）

三公未白发，十辈乘朱轮。只取人看好，何益百年身。

但愿长今日，清樽对故人。
卖花声 清明日距伯嫂殁已十旬，泫然纪之
邓瑜（清代）

莺燕互寻盟。满院飞英。惜花人去暗心惊。何日桐棺归故里，魂妥山茔。

事事减心情。闷坐闲行。一腔尘俗撇难清。拾翠寻芳都懒问，负了清明。
岁抄四绝 其一
周紫芝（宋代）

湖上青山一水边，暮云楼阁九重天。春幡影里迎新岁，爆竹声中送旧年。
和张仲实见寄 其二
仇远（元代）

古交色不变，百鍊如精金。一别又三月，书札乖嗣音。

相望隔一水，离忧盈中襟。秋阳不能骄，秋雨不能淫。

会面不可期，月明千里心。
读书三首寄景望 其二 山海经
薛季宣（宋代）

帝江无目面，歌舞识成音。形天断厥首，操干意岑崟。

大化浩难量，悬解在明心。舒啸东皋上，薰风五弦琴。
句
张载（魏晋）

无疑菱荇香。
送唐别驾赴郢州
钱起（唐代）

少年从事好，此去别愁轻。满座诗人兴，随君郢路行。

蒹葭侵驿树，云水抱山城。遥爱下车日，江皋春草生。
春日即事三首 其二
刘应时（宋代）

野草闲花无姓名，疏篱幽径渐敷荣。贫居阅尽人间事，只有东风不世情。
晚坐三峡桥
孔武仲（宋代）

雨施雷音动十方，檀那奔走助津梁。
泉舂石宝千秋白，风扫松桥六月凉。
泼泼小鱼生处乐，溅溅余濑静中忙。
尘襟正欲留潇洒，坐听清音到夕阳。
湖上遇郑田
刘长卿（唐代）

故人青云器，何意常窘迫。三十犹布衣，怜君头已白。

谁言此相犹，暂得话畴昔。旧业今已芜，还乡返为客。

扁舟伊独往，斗酒君自适。沧洲不可涯，孤帆去无迹。

杯中忽复醉，湖上生月魄。湛湛江色寒，濛濛水云夕。

风波易迢递，千里如咫尺。回首人已遥，南看楚天隔。
蝶恋花
杨慎（明代）

夭似花枝轻似雾。香烬灯昏，梦入瑶台路。枕上眉山重碧聚。

偎入若把离情诉。

乞巧楼中携手处。夜夜相思，今夕重相遇。最恨五更留不住。

航帆风送高桥渡。
金缕曲 四月十五深宵玩月
潘榕（清代）

云静长空碧。照中天、山河弄影，楼台增色。午夜漏沉庭院静，万籁无声寂寂。

独许伴、骚人词客。澹到襟怀心共朗，抽吟笺、光灿生花笔。

宵景好，诗囊阔。

月圆难补人间缺。反牵他、闺情旅梦，伤离惜别。一样清辉同赏玩，各有悲欢胸臆。

问几见、当头皓魄。且把闲愁收拾起，快安排、小饮壶觞列。

斟旧酿，醉今夕。
午枕
陆游（宋代）

老嬾开编早欠伸，强搔短发照青荧。
齑盐二十年前梦，尚想长廊撼夜铃。
和郑商老下第
杨时（宋代）

雨余新惹一番愁，展转衾寒客思悠。
献璞又添今日恨，登科空负昔人羞。
林泉水石君先到，京国风尘我尚留。
若为浮名苦憔悴，前春行钓巨鳌头。
潇潇雨 芭蕉
屈大均（明代）

无端窗外，种惹深秋，不断雨声来。更朝朝暮暮，一心未展，复一心开。

叶叶虽乾不落，更助竹风哀。萧瑟谁能听，月下徘徊。

且喜抽花艳甚，似芙蓉千瓣，一夕惊雷。有瀼瀼露滴，堪取入瑶杯。

成香牙、得霜方熟，与蒲桃、颗颗浸春醅。绿天里、拼凄凉但，白玉山颓。
有所思
黎景义（明代）

不寐听寒漏，相思虑薄裳。梦云惊蛱蝶，涕雨渍鸳鸯。

舞忆大垂手，歌怜秋夜长。伤心人北阻，极目雁南翔。
早作
裘万顷（宋代）

雨过长江浪拍城，迢迢羲驭水中行。
舟人指点云开处，喜见青山一抹横。
西乌夜飞
王伯稠（明代）

何处惊栖乌，扑速忽飞去。
侬家树自好，乌那不肯住。
赠益府群官
卢照邻（唐代）

一鸟启北燕，飞来向西蜀。
单栖剑们上，独舞蜗山足。
嗝藏多古貌，哀怨有新曲。
群凤从之游，伺之何所欲。
答言寒乡子，飘飘万徐里。
不息恶木枝，不饮盗泉水。
常思稻粱遇，愿栖梧桐树。
智者不我邀，愚夫余不顾。
所以成独立，耿耿岁云暮。
日夕苦风霜，思归赴洛阳。
羽刑毛衣短，关山道路长。
朋月流客思，白云迷故乡。
谁能惜凤便，一举凌苍苍。
奉同安中尚书用李白留别王嵩韵送毛王仲大夫移浙漕
郭祥正（宋代）

春岸草回绿，春江日浮金。兰舟忽言发，芥蒂悲我心。

蔼蔼松柏友，雍雍鸾凤吟。愿同三岁遥，毋使离别侵。

奈何千丈材，亭亭不依林。眷为九重知，移节宣德音。

遂令帝王泽，深于太湖深。岂同失群鹤，饮啄怜空岑。

谁将劳劳歌，一泻无瑶琴。
临波亭饮席赠徐二
刘敞（宋代）

华星烂长天，明月被清池。良景岂易得，佳宾共在兹。

形骸久相岂，卮酒安足辞。高歌激风飙，宜笑散春晖。

中置浩长叹，民生信多为。非无逍遥乡，固在閒暇时。

及尔不快饮，岁月忽欲驰。世事纷悠悠，放言为吾师。
赠王叔雅兄弟
严维（唐代）

万里天连水，孤舟弟与兄。
送杜堪才以江汉故人少为韵 其一
邹浩（宋代）

与君本南北，作吏同一邦。诗书雅相好，旨酒空盈缸。

岁晏赋归去，冉冉车轮双。我亦非匏瓜，兹焉念松江。
闺怨
韩偓（唐代）

时光潜去暗凄凉，懒对菱花晕晓妆。

初坼秋千人寂寞，后园青草任他长。
敩劝学诗寄锜铤镳诸弟 其六
梁朝钟（清代）

至亲者兄弟，繇亲始及疏。亲疏少颠倒，箕豆会兴歌。
和蒋孝严江行
彭汝砺（宋代）

江为雨频增浩荡，物因霜重益凄凉。千年老木战风色，万里澄波浮日光。

梅萼半红浑腊意，麦田微绿已春阳。欲留佳赏无樽酒，空引诗魂百尺长。
赠王二十四侍御契四十韵（王契，字佐卿，京兆人）
杜甫（唐代）

往往虽相见，飘飘愧此身。不关轻绂冕，俱是避风尘。

一别星桥夜，三移斗柄春。败亡非赤壁，奔走为黄巾。

子去何潇洒，余藏异隐沦。书成无过雁，衣故有悬鹑。

恐惧行装数，伶俜卧疾频。晓莺工迸泪，秋月解伤神。

会面嗟黧黑，含凄话苦辛。接舆还入楚，王粲不归秦。

锦里残丹灶，花溪得钓纶。消中只自惜，晚起索谁亲。

伏柱闻周史，乘槎有汉臣。鸳鸿不易狎，龙虎未宜驯。

客则挂冠至，交非倾盖新。由来意气合，直取性情真。

浪迹同生死，无心耻贱贫。偶然存蔗芋，幸各对松筠。

粗饭依他日，穷愁怪此辰。女长裁褐稳，男大卷书匀。

漰口江如练，蚕崖雪似银。名园当翠巘，野棹没青蘋.

屡喜王侯宅，时邀江海人。追随不觉晚，款曲动弥旬。

但使芝兰秀，何烦栋宇邻。山阳无俗物，郑驿正留宾。

出入并鞍马，光辉参席珍。重游先主庙，更历少城闉。

石镜通幽魄，琴台隐绛唇。送终惟粪土，结爱独荆榛。

置酒高林下，观棋积水滨。区区甘累趼，稍稍息劳筋。

网聚粘圆鲫，丝繁煮细莼。长歌敲柳瘿，小睡凭藤轮。

农月须知课，田家敢忘勤。浮生难去食，良会惜清晨。

列国兵戈暗，今王德教淳。要闻除猰貐，休作画麒麟。

洗眼看轻薄，虚怀任屈伸。莫令胶漆地，万古重雷陈。
台湾八景
王璋（元代）

伐竹搆江亭，深宵听浪声。随风疏欲断，和月到无情。

忽讶琴书冷，真从几案生。波臣应共语，籍籍颂高清。
饯唐州高使君赴任
徐彦伯（唐代）

香萼媚红滋，垂条萦绿丝。情人拂瑶袂，共惜此芳时。

骕骦已踯躅，鸟隼方葳蕤。跂予望太守，流润及京师。
鹧鸪天 悼往
蔡灿（清代）

花信频催二月天，雨昏烟暝曲栏前。凄凉遗照怜孤坐，明灭残栏伴独眠。

封绮户，掩香奁。青衣含泪进朝餐。冥途谁为供脂粉，拜乞高僧送纸钱。
陈府君挽歌辞
沈遘（宋代）

吴会多长者，斯人昔所钦。高材谁复见，令闻独留今。

松柏开原势，笳箫送水阴。安知此吉卜，有子服朝簪。
寄怀吴海六
张柏恒（清代）

青毡坐破久谈经，十日曾亲老典型。两地明月千里白，四山秋典乱峰青。

望鸿云断天如洗，扪虱镫挑梦乍醒。想得豆棚花架外，洞门老衲静常扃。
水调歌头 同黄主簿登清风峡刘魁读书岩赋水调歌头调
刘克逊（宋代）

解变西昆体，一赋冠群英。清风峡畔，至今堂已读书名。

富贵轻峡尘土，孝义高峡山岳，惜不大其成。陵谷纵迁改，草木亦光荣。

与仇香，穿阮屐，试同登。石龛虽窄，可容一几短檠灯。

千仞苍崖如削，四面翠屏不断，云雾镇长生。最爱岩前水，犹作诵弦声。
句
韩熙载（五代）

几人平地上，看我半天中。（《登楼》见《吟窗杂录》）
六月十三日寿陈子徽太博十首以无官一身轻有
戴表元（宋代）

朝游剡山巅，暮戏剡山足。
英英丹霞洞，不受尘土辱。
飞仙得何许，诸子如立鹄。
酌君沧浪泉，和君紫芝曲。
社前
梅尧臣（宋代）

欲社先知雨，将归未见花。
那能长作客，夜夜梦还家。
程子山侍讲自靖州贬所归相会于武陵怪余颜鬓未改作四绝句示之 其一
王庭圭（宋代）

误读黄庭玉字章，醉翻王母九霞觞。从兹一堕人间世，独赖宽恩谪夜郎。
寄梅坡
蒲寿宬（宋代）

乔木耸下翠，好鸟鸣嘤嘤。
岂不爱吾庐，感此求友声。
独酌歌停爱，怀人泪如倾。
昔我柴桑翁，五柳贫亦荣。
今予富千树，况有野艇横。
鲈鱼亦可脍，如此夜月明。
谁谐彼苍意，涧谷敦孤惸。
青山只依旧，沽酒寻前盟。
矫首爱帽人，两臂羽欲生。
故人来不来，盘俎无人争。
题东老庵
陈睦（宋代）

忆昔曾来访隐沦，潇然云水隔凡尘。画船祇载溪中月，白酒长凡座上春。

昼掩山扉无俗客，夜吟石鼎有高人。飘飘洒落青衫子，共话平生泪满巾。
酬陈处士咏雪歌
田锡（宋代）

颍川处士情高古，闲卧烟霞向南浦。
忘却简瓢陋巷贫，耽嗜琴书醉歌舞。
昨日西风生凛冽，江天惨惨阴云结。
云色苍黄千里同，晚来旋旋飞轻雪。
寒条黏缀生梨花，梅飘絮荡相交加。
危楼粉饰轩窗冷，横桥玉碾栏干斜。
高人啸傲吟情动，醉拾江毫呵晓冻。
狂才意度若元白，满笺灵怪如麟凤。
因遣橘僮封寄余，门者称有陈君书。
展开咏雪六十字，水晶盘中明月珠。
字字累累可编贯，句句绵绵意不断。
恨无瑛琼奉报酬，胜得美人锦绣段。
君不闻吾皇在上致太平，地不藏珍天降灵。
时闻刺吏奏河清，又报诸侯贺景星。
君心幸有经纶术，休向江湖隐声迹。
云眠雪啸意虽高，争似金銮侍赭袍。
不必虹纶十二犗，明月为钩钩巨鳌。
赠石崇诗
曹嘉（魏晋）

文武应时用，兼才在明哲。
嗟嗟我石生，为国之俊杰。
入侍于皇闼，出则登九列。
威检肃青徐，风发宣吴裔。
畴昔谬同位，情至过鲁卫。
分离逾十载，思远心增结。
愿子鉴斯诚，寒暑不逾契。
文献太子挽歌辞五首
徐铉（宋代）

出处成交让，经纶有大功。
泪碑瓜步北，棠树蒜山东。
百揆方时叙，重离遂不融。
故臣偏感咽，曾是叹无三穷。
送李德舆归穿石洞山居
陈羽（唐代）

乌巾年少归何处，一片彩霞仙洞中。

惆怅别时花似雪，行人不肯醉春风。
请告东归发灞桥却寄诸僚友
刘禹锡（唐代）

征徒出灞涘，回首伤如何。故人云雨散，满目山川多。

行车无停轨，流景同迅波。前欢渐成昔，感叹益劳歌。
李工部挽歌三首 其三
张说（唐代）

常时好宾客，永日对弦歌。是日归泉下，伤心无奈何。

墓庭人已散，祭处鸟来过。碑石生苔藓，荣名岂复多。
二疏遗荣图
吴则礼（宋代）

饱闻畴昔设供帐，祖道都门车百两。脱冠著屐良有人，五鼎一毛真迈往。

彭泽县令亦胜流，径捐五斗因督邮。著书颇复恨枯槁，臭味绝知殊二老。

龙眠一世论丹青，不数辋川王右丞。丹青之引诚落寞，世上只今无少陵。

二疏妙致不可孤，昔人亦作二疏图。龙眠捉笔守圭窦，儿辈亦复知广受。

昔人独能图二疏，图以韵语至今无。丹青之引有句眼，昨者少陵今隐居。

龙眠平生有妙思，笔如周商钟鼎字。二疏之迹定不磨，照人真若前日事。
偈一百二十首 其八十六
释怀深（宋代）

大悲时时降生，诸佛头头无间。者里裂破面门，荐取通身手眼。
奉济驿交杜老送严公韵
曹彦约（宋代）

奉济传芳久，当年折柳情。
来赓工部句，去作锦官行。
诗妙将安倣，吾衰及此荣。
草堂修旧否，得见慰平生。
蒲中次韵提举赵正之秦亭唱和五首 其三
赵鼎（宋代）

陇树迎人去，关云逐马来。凄风摇白草，落日蔽黄埃。

仗节身方远，逢山眼暂开。却临分水处，蜀道赋高哉。
次韵蔡天任十首 其四
汪藻（宋代）

江南六月底风土，十日市无山鞠藭。不应梅子趁时节，自是国人愁寓公。
伯牙台
艾畅（清代）

琴理通万汇，泠泠含人心。何必钟子期，始可为知音。

绝响久无闻，荒台留至今。寂寞一登眺，日斜江汉深。

天风鼓云涛，虚籁生空林。
辛亥长至后二首
刘应时（宋代）

遥想清台上，已书云物祥。
自惭身老大，渐喜日舒长。
芹泮三益友，芸窗一炷香。
此间无俗物，贫病亦何伤。
浣溪沙 乙亥自寿，时二孙 行一女孙 儿时
王恽（元代）

梅点冰梢＊蒂凝。兰芽珠树＊鲜明。团奕香火此时情。避世远惭金马客，现山人道老人星。雪边岩桧尽青青。
拟古次韵六首 其六
安熙（元代）

人生有定分，所贵能乐天。自轻失所乎，欲进安敢前。

思君重思君，此情谁与宣？举头见明月，顾影徒自怜。

终当谢尘世，洗心闻涧泉。
寄陈卧子司理
李贞（唐代）

佳人南国擅风流，越布单衫雅好修。鸿鹄九天终远举，芙蓉一水杳难求。

宝莲灯照千年室，玉树风生百尺楼。白苧歌残意何限，断猿奔雁不胜秋。
泊镜口
王中（明代）

日暮风涛稳，扁舟泊此隅。
云山归梦杳，邻舫语音殊。
片月寒江永，平沙旅雁孤。
无才合漂泊，不敢恨穷途。
秋思
陆游（宋代）

虚极静笃道乃见，仁至义尽余可忧。
名山采药恐未免，策蹇孰能从我游？
墓松既夷所余无几方植松秧自赋
卫宗武（宋代）

重来丙舍岁三易，翠巘插队空仍兀突。
乔林郁蓊歼斧{左爿右斤}，一二仅存於百亿。
参差历落更孤秀，不假依凭而挺立。
宛如九老瑞唐朝，又类耆英隆宋室。
合兹异代众君子，仙去一朝於此集。
千夫束手何敢向，万牛回首难容力。
已芟嘉植勿复论，寿此佺期不朽骨。
稚松匝地散新秧，头角森森纷羽翼。
他年雨露饱沾濡，满鼻珠玑香习习。
会须百尺长龙身，仍复层林森凤翼。
作诗聊记角弓章，子子孙孙永培植。
和陶诗 其四 荣木
李贤（原德）（明代）

晋室之辅，有叶未坠。如履薄冰，兢兢其畏。世无伯乐，盐车伏骥。

况彼参母，亦惑三至。
题画梅
王柏（宋代）

枝头寂寞若为情，唤起毛锥为写神。
月下风前长玉立，娟娟一纸四时春。
安庆郡庠后亭宴董佥事
余阙（元代）

鲸鲵起襄汉，郡邑尽烧残。
兹城独完好，使者一开颜。
省风降文囿，弭节遵曲干。
双池夹行径，累榭在云间。
天净群峰出，地迥苍江环。
霞生射蛟台，雁没逢龙山。
开樽华堂上，命酌俯危阑。
主人送瑶爵，但云嘉会难。
岂为杯酒欢，乐此罢民安。
魄渊无恒彩，清川有急澜。
明晨起骖服，相望阻重关。
失题
周祚（唐代）

莫道春花独照人，秋花未必怯青春。

四时风雨没时节，共保松筠根底尘。
重游武夷偶成櫂歌一首
蒲寿宬（宋代）

一派弯环九曲溪，溪深溪浅净无泥。
鹭鸶不作窥鱼计，飞入屏风也似迷。
山行
释斯植（宋代）

岩边结屋与樵邻，流水桃花几度春。
行到碧云无尽处，深山怪木老如人。
野步
贺铸（宋代）

津头微迳望城斜，水落孤村格嫩沙。
黄草庵中疏雨湿，白头翁妪坐看瓜。
过故友孙襄陵家谷墓吊之以诗四章
姚燮（清代）

十年梦君，青山夕晖。江流逝矣，馀此一坏。天心闇窅，意不可窥。

馀非金秋，木若就摧。郁愤成古，后将告谁？

惓念若丧，昔情纷聚。断丝积筐，重理其绪。空山魅多，薜裳曷与？

须怜故人，食檗野处。我梦子魂，奈何凄雨？

禀骨不馁，卑官屈躬。持帘惟素，宜命之穷。命之所穷，实道之通。

馀哀在路，其心最公。视彼岩柏，荫尔茏葱。

惜无江蓠，撷以荐子。北斗昭昭，子实未死。生平雁群，飘不知止。

孑我孱身，来拾烟杞。载瞻崇冈，怅怀靡已。
闲居 其二
赵铭（清代）

几日西风瘦不胜，晚凉池馆露如冰。磁缸清许红菱养，药铫深宜白术蒸。

难得秋帘犹有蝶，可能暑簟竟无蝇。掩闺好遣维摩疾，落叶声中一点镫。
水调歌头 为程晓山题照
陆进（清代）

尺幅谁图写，块礧寄其胸。超然与物，无忤绰有阮嵇风。

讵识渭滨严濑，多少文经武纬，只在卷舒中。暂尔谢尘网，分付白云封。

一溪水，千丈壁，万株松。烟波浩渺，收拾钓艇与诗筒。

莫问蚁王鹿逐，但看鸟婚花嫁，变态亦何穷。放眼乾坤大，海阔复天空。
春日村居
章甫（宋代）

筑圃未成趣，栽桃才试花。
年饥儿强饭，春困妇煎茶。
为客空迟暮，逢人只叹嗟。
上天新号令，雷雨起龙蛇。
夏日七首
张耒（宋代）

女几山前官舍清，遶堂鸣涧夜泠泠。
应埃别后何由见，檐雨三更起坐听。
书张樵野侍郎铁画楼诗续钞后
张元默（清代）

万里投荒去不还，竟难生入玉门关。荷戈一集声哀怨，魂魄犹应恋故山。

身经九死轻戈壁，地远重边到玉河。空向岁朝占吉语，文禽终触北山罗。
浔阳宴别（此后忠州路上作）
白居易（唐代）

鞍马军城外，笙歌祖帐前。乘潮发湓口，带雪别庐山。

暮景牵行色，春寒散醉颜。共嗟炎瘴地，尽室得生还。
诗偈 其四十一
庞蕴（唐代）

日轮渐渐短，光阴一何促。身如水上沫，命似当风烛。

常须慎四蛇，持心舍三毒。相见论脩道，更莫著淫欲。

淫欲暂时情，长劫入地狱。纵令得出来，异形人不识。

或时成四足，或是总无足。可惜好人身，变作丑头畜。

今是预报知，行行须努力。
次韵
韩维（宋代）

势利拘牵无已时，超然真乐绝端倪。
家风淡寂从今见，人事尘劳与我暌。
门外旌旗犹坌拂，辕间款段已鸣嘶。
何当解组如初约，直与西京二傅齐。
遣兴答李道源
吴哲（宋代）

徒步何忧髀肉消，赋归无待《楚辞》招。
摩娑药笼三年艾，濩楚人寰五石瓢。
蓑笠雨淹沧海钓，斧斤晴趁白云樵。
游仙枕上西池月，转觉东华曙色遥。
临岐自叙诗 其一
宗臣（明代）

长叹一声归去来，六龙高驾彩云回。独流明月诗千首，万古含光烛上台。
偈颂一百六十首 其六十一
释宗杲（宋代）

百二十日夏，日日无空缺。露柱逞神通，灯笼呈丑拙。

彻不彻，却来棒头为汝决。
破贼凯歌八章 其三
李正民（宋代）

万幕如云振鼓鼙，角声呜咽马惊嘶。亚夫持重惟坚壁，应为桑榆太白低。
昨日复今辰
白居易（唐代）

昨日复今辰，悠悠七十春。所经多故处，却想似前身。

散秩优游老，闲居净洁贫。螺杯中有物，鹤氅上无尘。

解佩收朝带，抽簪换野巾。风仪与名号，别是一生人。
次韵昌甫别后所寄
韩淲（宋代）

居山更入山，百事不相关。只有猿狙外，更无鸡犬间。

渊泉得沿濯，岩岫要跻攀。最是高人语，时容见一斑。
同刘朔斋游白云寺二首
李昴英（宋代）

勘破禅家最上关，掀髯朗笑响千山。
海门下涌冰轮出，昏鼓先催玉节还。
独上层巅风浩荡，归沿小涧石孱颜。
寻幽本是闲人事，聊复君半日闲。
书报黄广台附录二首 其二
陶益（明代）

不见多才鄙吝萌，缄情寄兴恨还生。无端昨梦湘潭路，黄鹤楼前月正明。
题越王楼寄献中丞使君
刘暌（唐代）

朱轩迥压碧烟州，昔岁贤王是胜游。山簇剑峰朝阙远，

水如巴字绕城流。人间物象分千里，天上笙歌醉五侯。

今日登临无限意，同沾惠化自销愁。
秋阅致语口号
洪适（宋代）

使星两两下人间，南伯来临黄木湾。盖海旌幢龙户集，折冲樽俎豹韬閒。

铦锋似雪摇银海，美酒如渑倒玉山。宾主一时皆伟望，璇霄不日侍天颜。
洞霄宫
陆曾禹（清代）

洞霄真福地，上帝自高居。鹤语依轩竹，龙鸣出水渠。

松台春草发，石壁晚花疏。自有乾坤大，何须步碧虚。
江上散纵
白玉蟾（宋代）

欲晓江头杖策徐，一峰西去众峰趋。
不知林里犹僧寺，少立忽闻敲木鱼。
冬雷行
洪咨夔（宋代）

三月廿八雪，十月十九雷。
日官起历失气朔，深春为腊冬为梅。
衣巾暄淑糁白醭，研席昏湿凝青埃。
阶头蠢{左月右忍}上未已，阵阵送雨千峰来。
水乡种早场已筑，山乡种晚鎌方催。
漏天未信解晴否，低田芽茁高田摧。
老农一饱不自保，愁面百摺何当开。
君不见太史局申十月盂，麦成堆。
陪陆子履游白石万固
程颢（宋代）

条山苍苍河流黄，中蒲形势天下彊。帝得贤侯殿一方，四年不更慰民望。

元丰戊午季春月，上心闵雨愁黎苍。使车四出走群望，我亦奉命来侯疆。

情诚感格天意顺，诏书才下雨已霶。病麦还青禾出土，野农鼓舞歌君王。

故人相见不道旧，为雨欢喜殊未央。圣主宽忧小臣乐，自可放荡舒胸肠。

白石万固皆胜地，主人为我携壶觞。况逢佳日俗所尚，车马未晓填康庄。

扶提十里杂老幼，迤逦千骑明戈枪。初听鸣铙入青霭，渐见朱旆辉朝阳。

遨头自是谢康乐，后乘独惭元漫郎。侯来虽知有宾客，众喜更为将丰穰。

临溪坐石遍岩谷，幽处往往闻丝簧。山光似迎好客动，日景定为游人长。

乘高望远兴不尽，恋恋不知歧路忙。人生汨没苦百态，得此乐事真难常。

我辞佳境已惆怅，侯亦那得久此乡。他时会合重相语，辜负泉石何能忘。
满江红五首 其二
史承谦（清代）

才说春来，转眼又、送春归去。算几日、淡红香白，斗他眉抚。

祓禊洛滨游已散，湔裙洧水人何处？料卿卿、应向琐窗眠，吹香絮。

知多少，闲情绪。都付与，新词句。叹朱颜非旧，韶华空度。

更不推辞花下酒，最难消受黄昏雨。闷恹恹，和梦听莺声，空无语。
山家
李纲（宋代）

青山掩映野人家，翠竹苍松一径斜。夜对月钩沉浅浦，晓看鸟篆印平沙。

溪头驯畜多宜鹜，园里灵苗可种茶。占尽溪山幽胜处，自将风物向人誇。
除夕
王铚（宋代）

一岁尽今夕，既往那可追。
疏梅吐幽艳，轻冰释寒澌。
新陈自相代，长年万古悲。
亦复强取醉，椒盘杂儿嬉。
天回万象春，除尽群阴卑。
地除众枯槁，从今作华滋。
一除不可复，绿发成鬓丝。
此是有尽处，那知无尽时。
凡所未除者，所愿皆除之。
晚景安分守，幻身绝思维。
生死我所明，圣贤吾所师。
优游观物变，翼戢仍鲜差。
山岳惟尘尔，寸心不可移。
浩歌自达晓，自信何用疑。
楼头画角声，已逐东风吹。
次韵子瞻自径山回宿湖上
苏辙（宋代）

朝従径山来，泱莽径山色。
莫従湖上归，滉漾湖光碧。
借问泛湖舟，何似登山屐。
高怀厌朝市，远去忘忧栗。
目向幽人青，颜従浊醪赤。
尘埃解罗网，宇宙为安宅。
油然了无营，此意谁能诘。
嗟予别离久，欲往徒反侧。
留滞亦何为，空惊突深黑。
读太平告身
蔡襄（宋代）

绫纹金彩射星霞，润墨新腾玉署麻。
不用著心惊宠辰，去来元是坦空华。
次韵全君玉元日二首
方回（元代）

五更皆早起，惟我是閒人。
展镜须仍雪，添杯脸暂春。
有终还复始，无旧不成新。
万古烧痕意，陈根岂尽陈。
莺
梅尧臣（宋代）

绿柳阴犹薄，黄鹂啭已清。
年年舟上客，处处树头声。
仿佛佳人语，依稀太子笙。
夕阳听不足，飞入旧荒城。
夏日李晓湘司寇尹恒复中翰见过和晓湘作
释函是（明代）

遗老相携访僻居，水清山浅混樵渔。投閒赖有霜筠寺，祇对难酬竺尚书。

密树池边聆好语，孤烟墟上送回车。临门再订重来往，三伏林间风有馀。
舒城怀古古舒子国汉颉羹侯作堰储水灌田至今赖之
李裕（元代）

荒城十里枕龙眠，汉业于今已弃捐。惟有颉羹三堰在，舒民犹赖灌桑田。
和玉汝弟感秋偶书
韩维（宋代）

园林雨余清，碧色遍秋草。
露叶委闲阶，风荷乱幽沼。
晨昏爽气嘉，吾意欲轻矫。
古来达道者，冥冥独见晓。
四序虽代换，一物未尝老。
况兹浮幼质，终非智人保。
唯有至真界，日日无非好。
岂同世俗情，妄计迟与早。
矢诗勿庸多，万事一能了。
秋日
高翥（宋代）

旋买扁舟载一翁，片帆吹下夕阳东。
西风欲织江头锦，催染秋林叶叶红。
礼高峰祖师塔
真可（明代）

二十馀年抱死关，那来魂梦落青山。临行白骨无藏处，掷向金毛舌上安。
题曹编修茅山揽秀图四首 其三
胡俨（明代）

雾阁云窗隔杳冥，华阳深处有金经。山中杨许今何在，多少残碑断藓青。
题祝生玉华馆图
胡应麟（明代）

孤亭寄华顶，去天仅容尺。时有牧羊儿，招邀煮白石。
游云门
詹骙（宋代）

轻裘肥马春三月，到此经游花正红。
欲觅上方幽隐处，老僧笑指白云中。
送新平故人
怀楚（唐代）

常听仓庚思旧友，又因蝴蝶梦生涯。一千馀里河连郭，

三十六峰寒到家。阴岛直分东虢雁，晴楼高入上阳鸦。

姜嫄庙北与君别，应笑薄寒悲落花。
赵簿留饮望城里海棠因思履道且寄民瞻
韩淲（宋代）

相望海棠思故人，最高台是北城闉。看来先自花饶笑，兴到从他酒入唇。

语燕既归惊作社，盟鸥何在且行春。妙年秀发如君少，桃李纷纷只世尘。
题苏武忠节图
文天祥（宋代）

忽报忠图纪岁华，东风吹泪落天涯。
苏卿更有归时国，老相兼无去后家。
烈士丧元心不易，达人知命事何嗟。
生平爱览忠臣传，不为吾身亦陷车。
禅人并化主写真求赞
释正觉（宋代）

鼻似截筒长，目如点漆光。
据床握拄杖，河汉夜来霜。
云山苍苍，水天茫茫。
烁迦罗，眼三角，
舜若多，身十方。
池州和同官咏梅花 其九
张道洽（宋代）

有月色逾淡，无风香自生。霜崖和树瘦，冰壑养花清。

政尔疏还冷，忽然斜又横。千林成独韵，难弟又难兄。
答贡甫酌骐骥池上见诒
韩维（宋代）

金行战阳暑未北，炎郁填胸汗流液。
空堂大祖不可度，欲取清风自湔涤。
耽耽华厩列官守，对起二亭严案席。
天渠分水濯龙骥，下注方池气清激。
丛篁冠岛鹭飞映，凉树摇波蝉不息。
脱然冠带一去体，始信天时有人力。
况吾所与二三友，日坐清闲哦简策。
篇章烂若扬组绣，歌颂铿如出金石。
嘉宾亦有邂逅至，间以讴歌侑棋奕。
我时聊设薄主人，杯案随时具肴核。
鳖小惟忧堵父怒，樽空屡动崔侯色。
欢来始觉非外假，钟鼎标箪各其适。
念昔与君伯仲游，江翁梅老常接迹。
得酒有时意狂醉，赋诗往往连日夕。
几年契阔远朋好，今日萧条无吏役。
青衫不踏广文户，白羽罢走将军檄。
即看秋风破炎毒，高兴倏然动肝鬲。
诸君无事能我从，当使风流似平昔。
桑茶坑道中八首
杨万里（宋代）

秧畴夹岸隔深溪，东水何缘到得西。
溪面只消横一枧，水从空里过如飞。
游剑潭寺
赵元安（清代）

一麾云水叩禅关，古寺修篁泊艇间。鸥梦定知沧海变，桃源能艇几家閒。

入门忍读前时句，对面重看旧识山。为问龙泉缘底事，潭心不改碧潺潺。
次韵子似梅花 其二
韩淲（宋代）

诗与梅花不易逢，凭谁能赋水边容。涧声清浅流香去，笔力应须子细穷。
题朱保之枫江感旧图 其二
翁同和（清代）

万事乘除岂可期，君看双相将家祠。慈乌别有殷勤意，不论新巢与旧枝。
紫阁隐者
尚颜（唐代）

天高紫阁侵，隐者信沈沈。道长年兼长，云深草复深。

如非禅客见，即是猎人寻。北笑长安道，埃尘古到今。
题扇 妆妇扇
徐积（宋代）

妾貌非不奇，行坐自遮面。楼上晓妆成，楼下无人见。
落叶 其二
俞玫（清代）

千林一夕换空枝，天意分明未有私。淡日无聊还照影，石阑何处更题诗。

步兵歧路悲身世，永叔秋镫感鬓丝。剩有后凋数竿竹，青青长伴岁寒时。
袭菊岩房清境堂即事
俞昕（宋代）

物外神仙窟，巾车为小停。
一泓寒玉境，四面翠微屏。
清境诗无尽，红尘眼顿醒。
我来谋此住，把酒问山灵。
繁昌道中阻风二首 其二
王守仁（明代）

东风漠漠水沄沄，花柳沿村春事殷。泊久渔樵来作市，心閒麋鹿渐同群。

自怜失脚趋尘土，长恐归期负海云。正忆山中诗酒伴，石门延望几斜曛。
林间
释行海（宋代）

林间随分乐清朝，长爱菖蒲对寂寥。
客到每嫌闻夜雨，窗前不要种芭蕉。
何参政挽歌
叶适（宋代）

宿昔叨殊眷，寻常款直庐。
听鸡催谒驾，立马待紬书。
零落谁存者，追寻昨梦余。
何曾嗔石介，韩愈自狂疎。
送人赴举
齐己（唐代）

分有争忘得，时来须出山。白云终许在，清世莫空还。

驿树秋声健，行衣雨点斑。明年从月里，满握度春关。
宋次道得广南金橘为饷且有诗因和酬
梅尧臣（宋代）

越橘如金丸，烂然已盈箧。
谁传岭外信，尚带霜前叶。
莫嫌道路远，得与樽俎接。
主人无吝心，怀归予敢辄。
寄素轩公
周昉（明代）

行马纵横禁谒时，不干声色尚文辞。深藏结绿千金剑，少试抽黄七字诗。

聚远有楼堪纵目，在官无事且开眉。欲知王谢人家乐，霁月光风蔼墨池。
次韵朱严州从李徽州乞牡丹三首
范成大（宋代）

阆风苑里司花女，肯作山腰水尾来。
十二玉栏天一笑，只今归路五云开。
重戏答
白居易（唐代）

小水低亭自可亲，大池高馆不关身。

林园莫妒裴家好，憎故怜新岂是人。
浣溪沙 其二 寄怀崔小莺姊
许德蘋（清代）

片片飞云逐雁行。飘来一阵木樨香。更阑犹厌漏声长。

心事漫和灯细语，愁怀只与梦商量。无眠又见月窥窗。
读张公煌言满洲宫词足徵其杂揉之实李御史来东都又道数事乃续之 其一
郑经（明代）

十二栏干月色鲜，百花烂熳自逞妍。昭阳殿里妆初罢，喜道名王著意怜。
有怀长沙知识呈钦夫兄弟 其四
张孝祥（宋代）

髯郎高卧元无恙，何日湘滨具一舟。肯约春风同过我，为公酾酒炙肥牛。
郡舍南有园畦杂树聊以永日
张九龄（唐代）

为郡久无补，越乡空复深。苟能秉素节，安用叨华簪。

却步园畦秉，追吾野逸心。形骸拘俗吏，光景赖闲林。

内讼诚知止，外言犹匪忱。成蹊谢李径，卫足感葵阴。

荣达岂不伟，孤生非所任。江城何寂历，秋树亦萧森。

下有北流水，上有南飞禽。我愿从归翼，无然坐自沉。
赏梅三首 其一
唐锦（明代）

酷爱幽芳尽日看，冻云烘透粉痕乾。吟边风劲愁闻角，折处枝斜恐碍冠。

澹拂湘帘横月影，薄裁吴苧护春寒。含情莫怨相知晚，欲补离骚似已难。
渔夫舞
史浩（宋代）

万斛黄金迷俯仰。轻舠不碍飞双桨。光透碧霄千万丈。真堪赏。恰如镜里人来往。
暂归南村题山房左壁 其二
李良年（清代）

溪南三折水，近亦号沧浪。竹外斜通渡，梅边侧置房。

宁甘老圃学，欲买异书藏。抱膝非孤坐，春风到草堂。
题李频新居
姚合（唐代）

赁居求贱处，深僻任人嫌。盖地花如绣，当门竹胜帘。

劝僧尝药酒，教仆辨书签。庭际山宜小，休令著石添。
送邵仲象如吴下
晁公溯（宋代）

乃翁昔为校书郎，汗简所载日月光。
今看太史牛马走，往见中朝鸳鹭行。
南公闻名定倾盖，西府念旧当外堂。
傥思泰定山下路，肯来从我无相忘。
嘲鲁儒
李白（唐代）

鲁叟谈五经，白发死章句。
问以经济策，茫如坠烟雾。
足著远游履，首戴方山巾。
缓步从直道，未行先起尘。
秦家丞相府，不重褒衣人。
君非叔孙通，与我本殊伦。
时事且未达，归耕汶水滨。
次韵答俶玉
陈宝琛（清代）

病夫十年岩壑姿，睡眼熟阅僧荼毗。鸥凫猿鹤迭招引，仰视九荼奚南为？

候虫噫秋蛙黾底，瞑坐不任贝叶披。君忘拳曲志绳削，假内外集示级差。

纸筒拗铁出硬语，惊走木魅跳山夔。晋安风雅今中衰，黄鹄摩天莫敢谁。

颇闻人语活山谷，君独不喜吾固疑。斋肠嚼笋味外味，一官于我曾豪釐。

诸家楚楚更自郐，苦炫微炤萤比曦。法门无想分别甚，一笑荃蕙齐菉葹。

月林听梵倘惠思，茶鼎谡谡泉澌澌。平头上尾药容已，饮生颈瘿君焉医？
江阴何仲礼相访和答
仇远（元代）

月照空梁几梦中，扁然环佩下天风。
十年不到澄江上，一櫂能来濑水东。
湖海交游今渐少，英豪见识略相同。
旧时东野吟诗处，何日攜壶酹此翁。
虞美人（代儿寿黄靖州）
韩淲（宋代）

晓来一阵催花雨。正桃李、横塘处。笙歌帘幕燕莺喧。春在人间不老、谷城仙。

潇湘图画迎千骑。襦袴欢声起。功名风虎庆云龙。更看万钉横带、系金狨。
泊吴江食莼鲈菰菜二首 其一
袁说友（宋代）

青丝簇饤莼羹味，白雪堆盘缕鲙鲈。我向松江饫鲜美，菜肠今更食新菰。
方稚川恕斋五绝
曾丰（宋代）

此道固非浅，圣门两三人。
佳名长在眼，无实勿为宾。
道士李得柔行太乙法曾传御容
李复（宋代）

处世能求出世心，石坛深夜礼星辰。
遍游五岳求真诀，独向三清有主人。
妙笔曾开天日晓，悬壶常锁洞山春。
不知何事飞符动，又见荒林聚鬼神。
程言聚散有感次前韵
陈造（宋代）

垂柳摇丝千尺长，柳阴深处转鹂黄。
把杯借听歌声醉，绝胜酸寒尉溧阳。
寄陜西干布政
史鉴（明代）

襄阳出守遂休兵，藩屏携家陜右行。化雨又生秦地草，遗民犹住汉时城。

函关西据河山险，渭水东流日夜声。闻道王师新定乱，论功应在一书生。
刘五十丈生日
陈藻（宋代）

与君他语自差殊，独爱交财是丈夫。
愿见年年生日会，老来活计尚关渠。
赏桂
仇远（元代）

秋来常为桂花忙，叶叶西风粟粟凉。
奎甫宅中开四树，儒珍园后粲孤芳。
小山招隐人空老，朗月当庭影亦香。
可必明年能赏得，一觞且醉此花旁。
自君之出矣二首 其一
卢龙云（明代）

自君之出矣，何地不堪愁。明月两乡照，霜寒更入楼。
严州名宦九首 其九 吕祖谦
林光（明代）

东莱先生生婺州，金华人物谁与俦。早年英发志斯道，经史百子深穷搜。

发为文章根至理，纵横宕激磨清秋。朱陆诸贤咸友爱，知公挺拔非凡流。

乾道五年州运转，公持木铎兹来游。道传何必论官爵，员外博士非公侯。

庠序翻然士丕变，担囊负笈来相求。春秋笔底宏著述，芟夷繁秽开扬裒。

南轩相续为州牧，主宾协赞漆胶投。芝兰本不殊臭味，力夫政教民歌讴。

人生遇合事非偶，两贤秩祀相匹休。我来未暇寻枝叶，深探欲问公源头。
南郊大礼庆成诗五首·右荐享于太庙
苏颂（宋代）

天命有宋，系轩纂唐。
祖武宗文，积厚流光。
奕奕清庙，八祏同堂。
五祀备飨，百顺储祥。
皇帝孝思，明发不忘。
躬执圭瓒，再荐嘉觞。
公卿陟降，鼎俎芬芳。
广乐九变，群神迪尝。
昭我先烈，缉熙万方。
永思继述，成不敢康。
始朝于庙，诗歌嗣王。
烈圣在天，保佑我皇。
与范信仲及严陵同官纳凉万松亭
胡寅（宋代）

黄堂无徒真面壁，休暇相招出城北。
千岩窈窕万松豪，把酒观棋得终日。
此邦前修邈难继，严范千古堂堂色。
用这折箠笞犬羊，否则持竿弄泉石。
我才濩落何足道，行藏未有资身策。
公当长啸起家声，云台高敞风尘息。
鹦鹉
方孝孺（明代）

幽禽兀自啭佳音，玉立雕笼万里心。
只为从前解言语，半生不得在山林。
阴晴不定简唐觐秘校并敖吴二君五首 其三
苏辙（宋代）

涨江方断渡，小棹信轻生。贫贱谁怜汝，漂浮空自惊。

一官终窃食，何计早归耕。忽发骚人恨，凄凉久未平。
十四夜月
席佩兰（清代）

最高楼阁最珑玲，齐出玻璃面面屏。十里青山波浸透，一城秋梦鹤呼醒。

天无表里皆澄彻，月在中间是性灵。万事将圆未圆好，此情说与素娥听。
送高录参美任
姚勉（宋代）

高安之民椎且质，空蒙恶声头上笔。
独惟猾吏可怕人，架鹰腾霄柙虎出。
贪官乞钱吏手中，庸官仰笔描吏容。
狱情黯菼直为曲，虽欲辨雪何由从。
先生来纠高安狱，直道仁心作民福。
吏知积德不忍欺，囚感吐诚争首服。
掉头不肯狥上官，几回拂意思挂冠。
伸冤振仰必得请，愧杀同列双颧丹。
先生种满甘棠了，天子知贤恨官小。
若人底处可安排，不在玉堂应凤沼。
鱣鲸自不沟渎留，郡官无贤民却愁。
愁公归去莫报德，但祝高门于定国。
菩萨蛮
颜奎（宋代）

燕姬越女初相见。鬓云翻覆风转。日日转如云。朝朝白发新。

江南古佳丽。只绾年时髻，信手绾将成。从来懒学人。
题张曲江像
宋孝宗（宋代）

鹿入深宫花解愁，牛登高鼎餗伤休。
当时若听履霜语，岂到峨嵋山尽头。
因是庵
熊象黻（清代）

初地知幽邃，兹登因是楼。白门三日雨，黄叶万家秋。

独往迷新径，凭高迟旧游。上方清磬响，遥出碧池头。
偈颂一百零二首 其二十八
释慧远（宋代）

新罗国里打斋钟，稳泛灵槎到月宫。仙侣不知何处去，秋声依旧著梧桐。
赠邹丘王三生
吴与弼（明代）

送送城西道，踟蹰故意深。一杯西廨酒，聊赠白头吟。
一日怀抑之也抑之之赠既尝答以三诗意若有歉焉是以赋也 其三
王守仁（明代）

美人隔江水，彷佛若可睹。风吹蒹葭雪，飘荡知何处？

美人有瑶瑟，清奏含太古。高楼明月夜，惆怅为谁鼓？
登翠华岩
熊卓（明代）

胜地来过双眼明，翠华岩上春日晴。水禽飞来浦溆静，山郭浮近川湖平。

浓花古洞幽幽发，细雨寒原黯黯生。游宦偶然耽野趣，题诗长忆谢宣城。
寄题伸仲芳美亭
葛胜仲（宋代）

渔舟一出桃源路，烟锁云埋迷旧处。那知九龙有仙村，漫山旧旧花无数。

人言却老是此花，只今已似刘晨家。微风披拂飞红雨，杲日照耀蒸红霞。

似闻花间新结宇，醉吟多是神仙侣。更求人面相映红，我欲叩门求雪黍。
奉和圣制早春蒲津关
张九龄（唐代）

魏武中流处，轩皇问道回。长堤春树发，高掌曙云开。

龙负王舟春，人占仙气来。河津会日月，天仗役风雷。

东顾重关尽，西驰万国陪。还闻股肱郡，元首咏康哉。
渡汉江
宋之问（唐代）

岭外音书绝，经冬复历春。
近乡情更怯，不敢问来人。
寄短书歌
李群玉（唐代）

骨肉萍蓬各天末，十度附书九不达。孤台冷眼无来人，

楚水秦天莽空阔。翔雁横秋过洞庭，西风落日浪峥嵘。

三年音信凝颦外，一曲哀歌白发生。
寒食 其二
林希逸（宋代）

阵阵花风送雨寒，心随风雨到乡关。遥知松柏山前路，今日邻人拜扫还。
与郭侯饮园中
朱翌（宋代）

秾李晨兴著缟裙，酴醾首出上瑶簪。此时老子兴不浅，旦日将军幸早临。

敌手对棋消昼永，中心闻射隔墙阴。春生夜瓮蓬莱绿，酌我无多劝客深。
登南城
叶梦得（宋代）

大江南渡是长干，北望清淮岁已寒。废垒至今闻鹤唳，苍山从古自龙蟠。

鬓毛白尽空看镜，髀肉销来尚据鞍。折箠不能笞黠虏，遗民犹有汉衣冠。
河汉篇
张昱（元代）

河汉亘天几万里，鹑火西行入箕尾。金气浮空漾白波，任是雄风吹不起。

一河之水皆空青，往还惟此乌鹊翎。太史不识汉使者，却奏张骞为客星。

载回织女支机石，牵牛隔河来不及。二十八宿有常经，七夕胡能会灵匹？

西牛东女长相望，女则织纴牛服箱。人间儿女谩愁思，河影不灭秋夜长。
过张公硕廷直息轩
释道潜（宋代）

涪翁六蓺学，力可当万人。施州亦英特，文武备一身。

风味真颉颃，宛然喜相亲。诗坛尝屡战，妙誉倾缙绅。

涪翁往播迁，风义颇凋沦。施州奋不顾，伏腊赒且勤。

霜雪槁群木，凛然见松筠。施州归夜台，遗编照青春。

嗟我独不识，览卷徒悲辛。有子绍门户，飘飘气方振。

能文得父风，作语殊不陈。流源日疏凿，岂易量涯津。

结庐依通衢，隔墙闹蹄轮。颓然小轩上，息偃全天真。

男儿功名志，蠖屈终一申。谁能效急急，俛仰车马尘。

涪翁为子名，高意庶可循。
次韵秦观秀才携李公择书相访
苏辙（宋代）

济南三岁吾何求，史君后到消人忧。
君言有客轻公侯，扁舟相従古扬州。
致之匹马恨无力，千里相望同异域。
诵诗空使四坐惊，隐居未易凡人测。
史君南归无限情，鸿飞携书堕我庭。
此书兼置昔年客，袖中秀句淮山青。
老夫强颜依府县，堆案文书本非愿。
清谈亹亹解人颐，安得坐右长相见。
狂客吾非贺季真，醉吟君似谪仙人。
末契长遭少年笑，白发应惭倾盖新。
都城酒贵谁当换，尘埃污面非良算。
归来泗上苦思君，莫待黄花秋烂漫。
〈秦君与家兄子瞻约秋后再游彭城。
〉
一落索（九日）
方岳（宋代）

瘦得黄花能小。一帘香杳。东篱云冷正愁予，犹幸是、西风少。

叶下亭皋渺渺。秋何为者。无钱持蟹对黄花，又孤负、重阳地。
答孔榘处度见赠
李廌（宋代）

我似羁縻遐徼州，君如霸府大诸侯。
如何鼎食素烹饪，乃谓溪诸堪荐羞。
驽马但能追十驾，铅刀奚可断千牛。
鄙人粗亦知臧否，敢诮东家故日丘。
句
余子畏（宋代）

世多畏路嗟予怯，天有危机奈子何。
幽居
王铚（宋代）

幽居寂无事，晨起伴僧禅。
晓澹岩前月，秋明水底天。
望乡书断雁，问路客回船。
阻绝平生友，清游有梦传。
赠明道者
陈允平（宋代）

三衣终日护，白社踵东林。
净业心无住，清斋力不禁。
莲香秋观静，松吹石桥阴。
见说溪南虎，时来听梵音。
读山翁大师新蒲绿依韵柬寄
王揆（唐代）

江头父老话兴亡，蒲柳春光又十霜。徒有子规愁望帝，更无鹦鹉忆明皇。

唐陵麦饭悲寒食，汉腊桑门祝上方。指示旁人尽流涕，讲堂钟鼓暮云黄。
最明寺殿悟道后赠之助道颂五首 其五
释普宁（宋代）

壬戌十月十六朝，虚空拳踢不相饶。等闲打破疑团后，大地黄金也合消。
送张野夫寺丞牧滁州
陆游（宋代）

皇天方忧九州裂，建隆真人仗黄钺。
阵云冷压清流关，贼垒咿嘤气如发。
逋诛猾虏入槛车，北风吹乾草头血。
一龙上天三百年，旧事空闻遗老说。
金印斗大谁作州，公子玉面苍髯虯。
赋诗健笔挟风雨，论兵辩舌森戈矛。
别君帐饮灞桥头，长歌为君宽旅愁。
战场遗迹傥可画，尺素寄我关河秋。
泊云安下大风骤雨作柏梁体一篇
邵博（宋代）

晴空赤日飞丹霞，扁舟春热汗且呀。
寒温之候无乃差，朝犹挟且莫著纱。
祝融暴横势莫加，骤将炎赫移韶华。
东皇游冶穷豪奢，未终节序还其家。
忽惊猛吹扬白沙，烟云四起相邀遮。
空中轳辘鸣雷车，枞枞白雨悬乱麻。
风师雨将相矜夸，千刃万槊争嚣哗。
玄旌皂纛何纷葩，势摇两蜀掀三巴。
须臾雨止雷停挝，苍云扫尽天无瑕。
恍如脱兔离轻罝，回头已见羲轮斜。
山开水静负色色嘉，喜翔燕誉嬉鱼暇。
红颠白倒纷残花，披张林叶舒草芽。
阴阳变化谁咄嗟，风云乃乐相喧拿。
大哉一气通幽遐，彼苍高远安能涯。
倚峰吟望心目赊，碧云千里号归鸦。
余蓄石屏风十游稚宜喜而求之辄遗其一侑以五
曾丰（宋代）

大道要为天下公，割吾所爱以归侬。
北窗不在西湖上，惊见飞来湖上峰。
禅人写真求赞 其六十三
释正觉（宋代）

不以律拘，不以禅缚。说法口窄，默游步阔。草木阳春来，池塘明月落，何妨处处相安著。
墨君堂
文同（宋代）

嗜竹种复画，浑如王掾居。
高堂倚空岩，素壁交扶疏。
山影覆秋静，月色澄夜虚。
萧爽只自适，谁能爱吾庐。
送以中及公自扬天宁寺游匡庐
张翥（元代）

趺坐对禅镫，江风浪几层。还从鹤城路，去访虎溪僧。

湖晓星浮石，岩春瀑断冰。吴中却回日，应老旧池菱。
南韶使者歌
左绍佐（清代）

填词作诗亦不恶，焉用聚铁铸大错。南韶使者旧台臣，迂性与时常枘凿。

旅食京华三十年，鹓鸾队底藏孤鹤。踪迹看如水上萍，交游半似风中萚。

而今已是白头翁，坐对疲氓意萧索。眼前书卷一秋檠，梦里溪山几芒屩。

高谈欲吐觉心慵，良法思行苦才薄。皎皎圆蟾竹映窗，沈沈苦雨苔欺阁。

生涯醉醒自无聊，世事苍黄吁可愕。鹿门深处近吾家，归与庞公行采药。
雪中限韵时寓沙市同度门作 其二
袁宏道（明代）

苍茫沉地魄，吼怒峭花刑。垆冷荒参谱，年丰验稻经。

王正书法首，国令免庸听。入树占男女，候晴卜丙丁。

冻毫书破字，古绣结残硎。岩闼魂先入，水窗梦亦腥。

分笺疏白事，温水护青瓶。拨闷频呵局，思山屡启扃。

归兮耘旧圃，馁矣忆原鸰。欲访佳人去，寒舟阁浅泾。
登桂林宜楼和李帅柱间韵
李曾伯（宋代）

谁言南服远王畿，面面青山总是诗。
桂后梅前正清淑，倚楼但觉九秋宜。
和冯倅投赠韵二首
杨万里（宋代）

先生弹铗冻吟时，此岂求他一世知？
只怨送穷穷不去，元来却不怨工诗。
昭君行
黄文雷（宋代）

君不见未央前殿罗九宾，汉皇南面呼韩卧薪尝胆。
无人作歌继大雅，至今遗恨悲昭君。
丙殿春闲斗冯傅，掖庭新花隔烟雾。
票姚枉夺燕支山，玉颜竟上毡车去。
人生流落那得知，不应画史嫌蛾眉。
痴心只共琵琶语，归梦空随鸿雁飞。
穹庐随分薄梳洗，世间祸福还相倚。
上流厌人能几时，后来燕啄皇孙死。
野狐落中高台倾，宫人斜边曲池平。
千秋万岁总如此，谁似青冢年年青。
酬别意上人
吴惟信（宋代）

尘中孤影镜中丝，往事星星不忍思。回首便成千里梦，寻盟当以几时期。

秋江浩荡鸥翻浪，月树萧疏鹊绕枝。倘有一书相问讯，只消多写暮云诗。
京城
范成大（宋代）

倚天栉栉万楼棚，圣代规模若化成。
如许金汤尚资盗，古来李勣胜长城。
夜坐因观杨伯虎和春字韵诗偶成五绝再寄
张镃（宋代）

往事追思重惨伤，相从常醉德勋堂。
每登屺岵数鸿雁，老泪风前必数行。
寄张君玉
喻良能（宋代）

橘亭一别五回冬，寤寐何曾置此翁。
二十五声秋后点，八千里此月明中。
夫君不寄平安信，而我方栖簿领丛。
三峡江高天共远，侧身西望兴何穷。
沙陀逢正旦使副
彭汝砺（宋代）

踏雪予今济土河，驱车君始入沙陀。异乡邂逅不可得，别酒留沙能几何。

缥缈飞鸿无限意，凋零白草不胜歌。到家正是花时节，酒饮休辞杯数多。
送交代高丞
李兼（唐代）

天涯客里送人归，恨绝青青杨柳枝。
细雨杏园摩诘画，春风花岸少陵诗。
九天抡抉堪先卜，万里功名莫后时。
江上岂无西到雁，平安数遣故人知。
遍题朱惟四增置诸胜十二首 其三 金粟洞
邓云霄（明代）

谁将金粟种岩前？香色皆空不碍禅。试向如来问真谛，洞云深处是诸天。
赠人
汪藻（宋代）

拨炉应对夜语久，云灰消尽红金斗。君才合在殿阁间，簿书帷中不应有。

且置玉堂风雨笔，来试牛刀霹雳手。
题院画册 团扇士女图
赵佶（宋代）

浓黛消香澹两蛾，花阴试步学凌波。专房自得倾城色，不怕凉风到扇罗。
颂证道歌·证道歌
释印肃（宋代）

六度万行体中圆，从斯更不少油盐。
一条山杖挑心月，逢人只好哭苍天。
送贺秘监归会稽诗
李彦和（唐代）

遗荣辞上国，解印适稽山。圣主流深眷，群公祖别颜。

綵帆收鉴水，紫气度函关。应是辽阳鹤，千年始一还。
绝句六十四首
张伯端（宋代）

药逢气类方成象，道合希夷即自然。
一粒金丹吞入腹，始知我命不由天。